**Rendkívüli települési támogatás**

**Ügyleírás:**

Az önkormányzat a létfenntartást veszélyeztető, rendkívüli élethelyzetbe került, valamint időszakosan vagy tartósan létfenntartási gonddal küzdő személyek, családok részére rendkívüli települési támogatást nyújt.

A rendkívüli települési támogatás típusai és szabályai:

1. **Egyszeri rendkívüli települési támogatás:**

Rendkívüli települési támogatást kell megállapítani, ha:

1. a kérelmező családjában az egy főre jutó havi jövedelem nem haladja meg a szociális vetítési alap összegének 300%-át (85.500 Ft-ot), gyermekét egyedül nevelő szülő és egyedülálló esetén a szociális vetítési alap összegének 350%-át (99.750 Ft-ot),
2. önmaga, illetve családja létfenntartásáról más módon nem tud gondoskodni, és alkalmanként jelentkező többletkiadások miatt anyagi segítségre szorul, és
3. a család egyik tagjának sincs vagyona.

*(Család: egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.*

*Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt - jövedelemként figyelembe nem vett - összeg, amelynek*

* 1. *külön-külön számított forgalmi értéke, illetve összege a szociális vetítési alap összegének a harmincszorosát (855.000 Ft-ot), vagy*
  2. *együttes forgalmi értéke a szociális vetítési alap összegének a nyolcvanszorosát (2.280.000 Ft-ot)*

*meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.)*

A rendkívüli települési támogatás természetbeni és pénzbeli formában biztosítható.

A rendkívüli települési támogatást elsősorban természetbeni formában kerül folyósításra. A lakhatási kiadásokhoz kapcsolódó hátralékot felhalmozó igénylő esetén, lakhatása megőrzése érdekében a lakásfenntartási hátralék kezelésre nyújtandó.

A rendkívüli települési támogatás egyszeri összegét, alkalmanként a rászorultsághoz igazodóan, legfeljebb családtagonként a szociális vetítési alap összegében (28.500 Ft) lehet megállapítani. Egyedülálló esetén a szociális vetítési alap összegének 200%-a (57.000 Ft) lehet.

Egy naptári éven belül egy személy, vagy család három alkalommal részesíthető rendkívüli települési támogatásban.

1. **Temetésre megállapított rendkívüli települési támogatás:**

Elhunyt személy eltemettetésének költségeihez való hozzájárulásra igényelt rendkívüli települési támogatásra jogosult az eltemettető, ha az egy főre jutó havi jövedelem nem haladja meg

1. család esetében a szociális vetítési alap összegének 300%-át (85.500 Ft-ot),
2. egyedülálló személy esetén a szociális vetítési alap összegének 350%-át (99.750 Ft-ot).

Temetésre megállapított rendkívüli települési támogatás összege a számlával igazolt költségekhez igazodóan, 80 000 forinttól 100 000 forintig terjedhet, melyet közvetlenül a szolgáltató kezéhez is ki lehet fizetni.

A temetésre megállapított rendkívüli települési támogatás iránti kérelmet az elhalálozás napjától számított 60 napon belül lehet benyújtani.

1. **Méltányossági rendkívüli települési támogatás:**

Különös méltánylást érdemlő esetben rendkívüli települési támogatás állapítható meg, amennyiben

1. a kérelmező háztartásában az egy főre jutó havi jövedelem nem haladja meg a szociális vetítési alap összegének 350%-át (99.750 Ft-ot), gyermekét egyedül nevelő szülő és egyedül élő esetén a szociális vetítési alap összegének 400%-át (114.000 Ft-ot),
2. önmaga, illetve családja létfenntartásáról más módon nem tud gondoskodni, és alkalmanként jelentkező többletkiadások miatt anyagi segítségre szorul, és
3. a háztartás egyik tagjának sincs vagyona.

*(Háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.)*

Különös méltánylást érdemlő eset különösen a betegség, a rendkívüli kiadás, a   
30 000 forintot meg nem haladó közüzemi és egyéb díj hátralék vagy a közüzemi végelszámolás és a tűzifa biztosítása.

Különös méltánylást érdemlő esetben naptári évenként legfeljebb két alkalommal, a rászorultsághoz igazodóan lehet megállapítani támogatást. A tűzifa biztosítása, illetve a hátralékkezelési támogatás egy alkalomnak minősül.

A támogatás összege legfeljebb a háztartást alkotó személyenként a szociális vetítési alap összege (28.500 Ft), egyedül élő esetén a szociális vetítési alap összegének háromszorosa (85.500 Ft) lehet.

1. **Tűzifa iránti kérelem:**

Tűzifa iránti kérelmet minden év szeptember 1-től október 15-ig terjedő időszakban háztartásonként egy fő és egy alkalommal adhat be.

A támogatás mértéke:

1. maximálisan három fős háztartásban évi egy alkalommal 15 q,
2. amennyiben a háztartásban három főnél több személy él, úgy évi egy alkalommal 20 q tűzifa biztosítható.
3. **Hátralékkezelési támogatás:**

A hátralékkezelési támogatás a kérelmező és háztartása lakhatásának megőrzését elősegítő támogatás.

Hátralékkezelési támogatás állapítható meg annak a személynek,

1. akinek a háztartásában az egy főre jutó havi jövedelem nem haladja meg a szociális vetítési alap összegének 350%-át (99.750 Ft-ot), gyermekét egyedül nevelő szülő és egyedül élő esetén a szociális vetítési alap összegének 400%-át (114.000 Ft-ot), továbbá
2. akinek a díjhátraléka legalább három havi, melynek összege meghaladja a   
   30.000 forintot.

Díjhátraléknak minősül a lakhatási költségek körébe tartozó

1. közüzemi díjtartozás (vezetékes gáz-, áram-, távhő- és meleg-vízszolgáltatási, víz- és csatornahasználati, szemétszállítási díjhátralék),
2. közösköltség-hátralék,
3. lakbérhátralék,
4. hitelintézettel kötött lakáscélú kölcsönszerződésből, illetve abból átváltott szabad felhasználású kölcsönszerződésből fennálló hátralék és késedelmi kamat együttes összege.

Hátralékkezelési támogatás abban az esetben nyújtható, ha a kérelmező

1. 100.000 Ft-ot meg nem haladó hátralék esetén 25%,
2. 100.000 Ft-ot meghaladó hátralék esetén 50%,

önrész befizetését igazolja.

A hátralékkezelési támogatás összegét a befizetett önrész alapján kell meghatározni úgy, hogy nem lehet több, mint a hátralék és a befizetett önrész különbözete. A támogatás összege legfeljebb a háztartást alkotó személyenként a szociális vetítési alap összegének 100%-a (28.500 Ft), de legfeljebb 250 000 forint, egyedül élő esetén a szociális vetítési alap összegének 350%-a (99.750 Ft) lehet.

Hátralékkezelési támogatás ugyanazon lakásra egy jogosultnak legfeljebb évente egyszer, egy hátralékra állapítható meg, függetlenül a lakásban élő személyek és háztartás számától azzal, hogy külön lakásnak kell tekinteni az albérletet és a jogerős bírói határozattal megosztott lakás lakrészét.

**Hatáskörrel és illetékességgel rendelkező szerv:**

Paks Város Jegyzője

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Kérelem rendkívüli települési támogatás megállapításához” elnevezésű nyomtatvány.

**A kérelemhez csatolandó mellékletek:**

1. a „Jövedelem és vagyonnyilatkozat” elnevezésű nyomtatvány
2. minden olyan dokumentum, irat, amely igazolja a létfenntartási gondot, illetve létfenntartást veszélyeztető rendkívüli élethelyzetet például:

* a közüzemi szolgáltató által kiállított, közüzemi díjhátralékot, illetve a fizetést tanúsító igazolás (a kérelem benyújtását megelőző 12 hónapban), valamint a befizetett csekkek,
* betegségre hivatkozás esetén a gyógyszerek, gyógyászati segédeszközök eseti vagy havi költségeiről szóló igazolás, betegséget igazoló dokumentumok (kórházi zárójelentés, orvosi igazolás),
* rendkívüli kiadásokat igazoló dokumentumok, árajánlatok (pl. szemüveg)
* albérlet esetén: bérleti szerződés másolata, bérleti díj elmaradását tanúsító igazolás,
* temetési segély igénylése esetén az eltemettető nevére kiállított számla eredeti példánya,
* hátralékkezelési támogatásnál: a kérelem benyújtását megelőző évben befizetett közüzemi számlákról szóló igazolások, a szolgáltatói számlák befizetéséről szóló csekkek, valamint igazolás az önrész befizetéséről

**Eljárás illeték:**

Az eljárás költség- és illetékmentes.

**Ügyintézés határideje:**

Az ügyintézési határidő sommás eljárásban 8 nap, teljes eljárásban 60 nap.

Sommás eljárásnak csak akkor van helye, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott, tehát a döntés meghozatalához szükséges minden információ rendelkezésre áll és az ügyben nincs ellenérdekű ügyfél.

**Jogszabályi háttér:**

Paks Város Önkormányzata Képviselő-testületének a szociális és gyermekjóléti ellátásokról és a szociális és gyermekjóléti igazgatásról szóló 3/2015. (II. 13.) önkormányzati rendelete

A szociális igazgatásról és szociális ellátásokról szóló 1993. évi III. törvény

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet

Az általános közigazgatási rendtartásról szóló 2016. évi CL. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-622, 75/830-623

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00